Șumudică știe cine este cel mai bun atacant din Liga 1: "Eu nu am mai văzut așa calitate la un vârf de atac…"
Marius Șumudică a analizat atacanții din Liga 1, însă doar unul l-a impresionat cu adevărat. Tehnicianul român consideră că Rapid are cel mai bun vârf din campionat.
Mai exact, Șumudică l-a lăudat pe Albion Rrahmani. Antrenorul a evidențiat prestația kosovarului din partida câștigată cu rivala FCSB (4-0).
"Eu nu am mai văzut așa calitate la un vârf de atac…"
"Eu nu am mai văzut vârf de atac de calitatea lui de la Thereau. Eu nu am mai văzut așa calitate la un vârf de atac… Stângul, dreptul, lovitură de cap… Păi Dawa nu a câștigat un duel aerian. Dawa, sau cine a fost fundaș central, nu a câștigat un duel aerian pe Arena Națională cu el (n.r. în meciul Rapid – FCSB, scor 4-0). N-a câștigat un duel aerian.
Deci, lovitură de cap, stăpânire de sine, tehnicitate, viteză, stângul, dreptul, simte golul, bun pe combinații, ce-i mai trebuie unui atacant? Din punctul meu de vedere, este complet… Îi felicit pe cei care au descoperit acest jucător și îi felicit pe cei care au luat decizia de a-l transfera", a mărturisit Marius Șumudică, conform celor de la Fanatik.